ወረርሽኙን ለመከላከል መሰረታዊ የባህሪ ለውጥ እንደሚያስፈልግ ተገለጸ
አዲስ አበባ ፦ የኮቪድ 19 ወረርሽኝን ለመከላከል መሰረታዊ የባህሪ ለውጥ ማምጣት እና የመከላከል ጥረቶችን አጠናክሮ መቀጠል እንደሚያስፈልግ ተገለጸ። 
በጠቅላይ ሚኒስትር ፅህፈት ቤት አዘጋጅነት ትናንት “ ፈጠራ በቀውስ ጊዜ “ በሚል ርእስ በአዲስ ወግ ዌቢናር የውይይት መድረክ ላይ የታሪክ መምህርና የቅርስ ጥናትና ጥበቃ ምክትል ዋና ዳይሬክተር ረዳት ፕሮፌሰር አበባው አያሌው፣ በአዲስ አበባ ዩኒቨርሲቲ የአዕምሮ ህክምና ረዳት ፕሮፌሰር ዶክተር ባርኮት ሚልኪያስ፣ ዶክተር ታምራት ኃይሌ የታሪክ መምህር እንዲሁም በአዲስ አበባ ዩኒቨርሲቲ ጤና ሳይንስ ኮሌጅ የአዕምሮ ህክምና ረዳት ፕሮፌሰር ዶክተር ቢኒያም ወርቁ ተሳትፈዋል።
ምሁራኑ የኮቪድ 19 ወረርሽኝን ለመከላከል መሰረታዊ የባህሪ ለውጥ ለማምጣት የተጀመሩ የመከላከል ጥረቶችን አጠናክሮ መቀጠል እና አዳዲስ አስተሳሰቦችን ማጎልበት እንደሚገባ አመልክተዋል ።
በዓለም ላይ ወረርሽኞች ሲከሰቱ የሚፈጠረው የስነ ልቦና ጫና ሞትን እንደሚያስከትል ምሁራኑ ጠቅሰው፣ጭንቀትና ፍርሃት እንዲሁም ማህበራዊ መስተጋብሮችን በማስተጓጎል ፈታኝ መሆኑን ገልጸዋል።
ወረርሽኙን ለመከላከል በተለይ ማስክ መጠቀም፣ ማህበራዊ ርቀትና የንፅህና አጠባበቅ ባህል ሆኖ በተጠናከረ መልኩ መቀጠል እንደሚያስፈልግ ተመልክቷል።ስፖርታዊ እንቅስቃሴን ማዘውተርና በተለይ ደግሞ የሰዎችን ጤና እና ስነ ልቦና የሚጎዱ ሱሶችን ማስወገድ እንደሚገባም ጠቁሟል።
በውይይቱ የተሳተፉት የቅርስ ጥናትና ጥበቃ ባለስልጣን ምክትል ዋና ዳይሬክተርና የታሪክ ምሁሩ ረዳት ፕሮፌሰር አበባው አያሌው፣ ወረርሽኙን ለመከላከል የተለያዩ የመፍትሄ አማራጮችን አመላክተዋል።የመጀመሪያ ያሉት “መንፈሳዊ ጥንካሬ ለማግኘት ፀሎትን በማብዛት ፈጣሪን መማፀን” እንደሆነ ጠቅሰው፣ የአካል መራራቅን መተግበር ተገቢ እንደሆነ መክረዋል።
ከዚህ አኳያም እንደ ሰርግ፣ እድርና ደቦ የመሳሰሉ ማህበራዊ መስተጋብሮችን በወረርሽኝ ወቅት ማቋረጥ ተገቢ መሆኑን አመላክተዋል።ስብስብ ያለባቸውን ማህበራት ማቋረጥ፣ አካላዊና ከባቢያዊ ፅዳትን ማጠናከርም ተገቢ መሆኑን አብራርተዋል። 
የአዲስ አበባ ዩኒቨርሲቲ የአእምሮ ሐኪሟ ዶክተር ባርኮት ሚልኪያስም በበኩላቸው ፣አሁን የተከሰተውን የኮቪድ 19 ወረርሽኝ ለመግታት ከተለመዱት ነባራዊ አሰራሮች መውጣት እንደሚገባ አስገንዝበዋል ።በወረርሽኝ ወቅት የተለየ ፈጠራ ባይኖር እንኳን ትንንሽ የሚባሉ ማሻሻያዎችን በማድረግ አጋዥ መፍትሄዎችን ማመላከትም ያስፈልጋል ብለዋል።
 ሌላው የአዲስ አበባ ዩኒቨርሲቲ የአእምሮ ሐኪም ዶክተር ቢኒያም ወርቁ በበኩላቸው በወረርሽኝ ወቅት በተለይ ደግሞ ማህበራዊ ከለላ ለሚያስፈልጋቸው ሰዎች ትኩረት ማድረግ እንደሚገባ አሳስበዋል።
ወቅታዊው የኮቪድ 19 ወረርሽኝ በተለይ እድሜያቸው የገፋና ተጓዳኝ ህመም ያለባቸው ሰዎች ላይ እንደሚበረታ አመልክተው ፣ለእነዚህ ሰዎች ልዩ ትኩረት በማድረግ ማህበራዊ ከለላ መስጠት እንደሚያስፈልግ ተናግረዋል ።
አዲስ ዘመን ግንቦት 25/2012
 በጋዜጣው ሪፖርተር